BIG ร่วมทุนพันธมิตรเวียดนาม 50% ผุดร้านขาย-ซ่อมกล้อง หวังขยายฐานลูกค้าตปท.
BIG ร่วมทุนพันธมิตรเวียดนาม 50% ผุดร้านขาย-ซ่อมกล้อง หวังขยายฐานลูกค้าตปท.
29 ต.ค. 2561

บริษัท บิ๊ก คาเมร่า คอร์ปอเรชั่น จำกัด หรือ BIG ระบุว่า บริษัท บิ๊ก คาเมร่า โฮลดิ้ง จำกัด หรือ BCH ซึ่งเป็นบริษัทย่อย จะใช้เงินราว 5 แสนเหรียญสหรัฐ เพื่อร่วมลงทุน 50% ในบริษัท บิ๊ก ดิจิเวิลด์ จำกัด ซึ่งเป็นนิติบุคคลจดทะเบียนที่จัดตั้งใหม่ในเวียดนาม เพื่อเป็นการขยายฐานตลาดรวมถึงฐานลูกค้าไปที่ประเทศเวียดนาม ส่วนผู้ลงทุนที่เหลืออีก 50% คือ นาย Nguyen Van Loi ซึ่งเป็นบุคคลสัญชาติเวียดนาม
โดยบริษัท บิ๊ก ดิจิเวิลด์ จำกัด มีทุนจดทะเบียน 23,000 ล้านดองเวียดนาม หรือราว 1 ล้านเหรียญสหรัฐ โดยทำธุรกิจร้านค้าขายปลีกกล้องถ่ายภาพ อุปกรณ์การถ่ายภาพ ผลิตภัณฑ์อื่นที่เกี่ยวเนื่อง รวมถึงให้บริการซ่อมกล้อง การรับซื้อ การรับซื้อคืน การจัดจำหน่ายกล้องมือสอง การบริการให้เช่ากล้องถ่ายภาพ การบริการภาพพิมพ์ (Printing) การจัดการอบรมและแนะนำการถ่ายภาพ (Workshop) ตลอดจนการให้บริการผลิตภัณฑ์การขยายประกันส่วนเพิ่ม (Warranty Extension)
ทั้งนี้ บริษัทจะใช้กระแสเงินสดภายใน BCH เข้าร่วมลงทุนครั้งนี้ โดยคาดว่าบริษัทร่วมทุนจะสามารถช่วยขยายตลาดและฐานลูกค้าของประเทศเวียดนาม เนื่องจากผู้บริโภคของประเทศเวียดนามมีพฤติกรรมการบริโภคต่าง ๆ คล้ายคลึงกับผู้บริโภคในประเทศไทย
สำหรับบริษัทร่วมทุนดังกล่าวจะเปิดดำเนินการประกอบธุรกิจในวันแรกที่นครโฮจิมินห์ภายในวันที่ 27 ต.ค.61 ขณะที่คาดว่า BCH จะเข้าร่วมลงทุนและเป็นสมาชิกในบริษัทร่วมทุน เสร็จสิ้นภายในวันที่ 15 พ.ย.61